Sena Eeci Ncaakakanzide Kucita Leza?
IKUTI mwabala muteende uuli woonse, ikuti mwalangilila cipekupeku naa kuswiilila wayilesi, muyoojana makani manji aamba micito yazigwebenga, inkondo alimwi amilandu! Amuyeeye zintu nzyomulibilika lwenu kumugama. Ambweni bulwazi naa kufwidwa muyandwa kwamupa kuusa kapati. Mulakonzya kulimvwa bwakalimvwa mwaalumi mubotu Jobu iwakati ‘wakaluuside kapati akaambo kamapenzi.’—Jobo 10:15, BT.
Amulibuzye kuti:
Sena oobu mbobukkale Leza mbwaakayanda kuti mebo abantu boonse katupona?
Ino nkuukuli nkondinga ndajana lugwasyo lwakusola kwaamanizya mapenzi ngondijisi?
Sena kuli bulangizi buli boonse bwakuti kuli notuyooba aluumuno alimwi anyika?
Ibbaibbele lilapa bwiinguzi bukkazyika moyo kujatikizya mibuzyo eeyi.
IBBAIBBELE LIYIISYA KUTI LEZA UYOOZIZUZIKIZYA ZINTU EEZYI ANYIKA.
“Uyoosindula misozi yoonse kumeso aabo, takukooyooba limbi lufu, nikuba kuomoka nikuba kulila nikuba kuciswa.”
“Cilema unooya busotauka mbuli insya.”
“Meso aaboofu ayoobononona.”
“Boonse abali muzyuumbwe, bayoozwa.”
“Takukooyooba naba omwe akati kabantu banyika uuamba kuti, Ndaciswa.”
‘Maila ayoovwula anyika.’
AMUGWASYIGWE ANJIISYO NZYOLIYIISYA BBAIBBELE
Mutafwambaani kuzikaka izyaambwa mumapeeji aamusyule kuti nkulombozya buyo ikutakonzyi kuzwidilila. Leza wasyomezya kuzizuzikizya zyoonse eezyi alimwi Ibbaibbele lilapandulula mbwaya kuzizuzikizya.
Pele Ibbaibbele lilagwasya munzila azimbi zinji. Lilapa inzila iimusololela kukuba abuumi bubotu kapati ncobeni noliba lino. Amukkale ansi kuyeeya kwaciindi cisyoonto azintu zimupa kulibilika amapenzi ngomujisi. Zilakonzya kubikkilizya kubula mali, imapenzi aamumukwasyi, ikuciswa-ciswa naa kufwidwa muyandwa. Ibbaibbele lilakonzya kumugwasya kuliyumya mumapenzi aaliko sunu alimwi lilakonzya kumukatalusya kwiinda mukwiingula mibuzyo mbuli yeeyi:
Ino nkaambo nzi ncotupenga?
Mbuti mbotunga twasoleka kumanizya mapenzi aatupa kulibilika mubuumi?
Mbuti mbotunga twacita buumi bwesu bwamumukwasyi kuba bwalukkomano luyaambele?
Ncinzi cicitika kulindiswe twafwa?
Sena kuli notuya kubabona alimwi bayandwa besu bafwide?
Ino inga twasinizya buti kuti Leza uyoozizuzikizya nzyaakasyomezya kuti ziyoocitika kumbele?
Ikubala bbuku lino nkomucita kutondezya kuti mulayandisisya kuzyiba ncoliyiisya Bbaibbele. Ibbuku lino lilamugwasya. Amubone kuti imincali ilijisi mibuzyo yayo ansi apeeji. Ituulunzuma twabantu balaikkomanina nzila yakubuzya akwiingula nobabandika zili mu Bbaibbele a Bakamboni ba Jehova. Tusyoma kuti anywebo muyookukkomanina. Leza amulongezye mbomutalika kwiiya cini ncoliyiisya Bbaibbele munzila iikondelezya alimwi iikkazyika moyo!
tum_Latn bem_Latn sna_Latn bem_Latn sna_Latn bem_Latn nya_Latn tum_Latn bem_Latn cjk_Latn cjk_Latn bem_Latn sna_Latn knc_Latn lin_Latn bem_Latn bem_Latn run_Latn lua_Latn bem_Latn bem_Latn bem_Latn bem_Latn bem_Latn